
PARLIAMENT OF THE KINGDOM OF LESOTHO

SENATE CHAMBER

WEDNESDAY12th NOVEMBER, 2025

The House assembled at 10:30 a.m.

(MR. VICE-PRESIDENT in the Chair)
PRAYER

The Chaplain led the House in Prayer 
ANNOUNCEMENTS FROM THE CHAIR
MR. VICE-PRESIDENT: Ke kopa ho le lumelisa, Litho tse Khabane.
 Ke u hlokometse, Honourable Leader of the House.
 Kajeno re tla qala letsatsi la rona ka litsebiso. Ke bona eka ke na le litsebiso tse supileng, ‘me boholo ba tsona ke bona eka ke khopotso ea litsebiso tse ileng tsa etsoa, Litho tse Khabane.
· Ea pele, ke hore kajeno lea tseba, Litho tse Khabane, ke Laboraro, ‘me ha e le Laboraro ke Letsatsi la Lipotso tsa Litho tse Khabane ho Matona a Khabane le Likarabo tsa teng. Empa ke hlalose hore kajeno ha re na ho ba le Lipotso, hobane Bohlanka ba rona bo ntse bo sebetsana le litaba tseno, empa re tla ba le tsona Laboraro la tulo e hlahlamang. 
Mohlomong pele ke qala ka tsebiso ea bobeli ke hore ke le hopotse, Litho tse Khabane, hore Laboraro la beke e fetileng ha re le koano Mohlomphehi Letona le Khabane la Public Works and Transport o ile a re tšepisa hore o tla tla a etsa Polelo ka koano mabapi le litaba tsane tse botsitsoeng ke Morena oa ka oa Lioli, ‘me ke enoa o teng. Ka lebaka leno re tla tsoela-pele ka polelo eno ea hae kajeno joalokaha a ile a tšepisa, kaha rea bona ke enoa u re tšepahalletse. 
· Tsebiso e hlahlamang ke ea ho re hosane ka Labone la la 13 Pulungoana 2025, re tla boela re ba le polelo hape e tla tla e etsoa ka koano ke Letona la Khiro le Bosebetsi. 
· Tsebiso e hlahlamang ke ea hore hona kajeno ka morao ho lijo tsa motšeare, Komiti ea Ketsa-Molao e tla kopana le Lekala la Lichelete le Meralo ea Ntšetso-pele malebana le Melaoana e latelang: 
· Toll-Gate Amendment Regulations 2025, 
· Value Added Tax Regulations 2025, 
· Income Tax Amendment of Monetary Amounts Regulations 2025 ‘moho le;
·  Public Procurement Regulations 2025. 


· Hona hosane, Litho tse Khabane, ka Labone la la 13 Pulungoana 2025 Ntlo e tla fetisa Tlhahiso ea Phomolo e Khutšoane e le ho lokolla Litho tse Khabane ho ea thupelong ea Tokomane ea Komiti e alositseng boitšoaro ba Litho le thupelo holimá Molao oa litaba tsa lebollo. Ke Tlhahiso e tla etsoa ka Labone e leng hosane. 
· Tsebiso e latelang ke khopotso le eona, Litho tse Khabane, ea hore hosane Komiti ea Ketsa-Molao e tla kopana hona ka mona ka Chamber le Lekala la Trade and Industry and Small Business ‘moho le Lekala la Energy ka tatellano mabapi le Melaoana e latelang: 
1. Business Licensing Regulations 2025 le;
2.  Explosive Regulations 2025. 
· Hona tulong eo ea Komiti, Komiti e tla hlahloba le ho ananela Tlaleho holim’a Setšoantšo sa Molao sa Children’s Protection and Welfare Bill 2024. 
· Tsebiso e hlahlamang e ntse ele khopotso le eona, Litho tse Khabane, hore hona hosane Komiti e lisitseng Boitšoaro ba Litho, eleng Committee on Ethics and Code of Conduct, e tla kopana hona mona moahong oa Ntlo ea rona ho tla hlahloba mosebetsi oa Komiti oo e ntseng e tšoarane le oona ho bopa tokomane e tla tataisa Komiti ho phetha mosebetsi oa eona hantle le ka ponaletso. Ke khopotso litaba tsena kaha tsebiso ena e ile ea etsoa maobane, Litho tse Khabane. 
· Tsebiso e hlahlamang, Litho tse Khabane, ke ea hore Lekala la Tekano, Bacha le Ntšetso-pele ea Sechaba le tsebisa Litho tse Khabane, haholo-holo Marena a Sehlooho, hore Lekala le thakhotse morero oa ho bokella manane a batho ba hlokang, e leng ntho e bitsoang National Information System for Social Assistance (NISSA). Morero ona o tšehelitsoe ke Banka ea Lefatše tlasá sekhele sa Pathways to Sustainable Livelihoods Project eo ka bokhutšoanyane e bitsoang PSLP le Mokhatlo oa Machaba a Kopaneng oa bana, eleng UNICEF, tlas’a morero oa Ntlafatso ea Bana Project. 
Tsebiso ena eo ke qetang ho e bala, Litho tse Khabane - leha Mohlomphehi Letona a le sieo ka mona oa Social-Development, ‘na ke utloa eka nka thabela hore a tl’o ba teng ka koano a tl’o hlalosetsa Litho tse Khabane, haholo-holo Marena a Sehlooho ao a hlalosang hore litaba tsena li ama bona, e le hore ba tsebe ho ba le lipotso, ba hlakeloe haholo ka ho teba tabeng ena, ho feta hore ebe taba ena re e fetisa e le tsebiso tjena feela. 
E tsoela-pele tsebiso ena ka hore ho tla sebelisoa Makhotla a Puso ea Libaka Literekeng. Ke kopa hore le fuoe lethathamo la Makhotla a hlahileng le lenane la malapa a tla chakeloa Lekhotleng ka ‘ngoe. Ke kopa hore le tle le fuoe lethathamo leno, Litho tse Khabane. Tšebetso ena e hlalosoa e thakhohile khoeling eona ena ea Pulungaoana 2025, ‘me e tla phetheloa ka Tlhakubele, 2026. 
As I said, ke utloa eka re hloka hore re etse litokiso re meme Letona le Khabane hore litaba tsena tse il’o sebetsoa mane moo Marena a lisitseng hona teng, tseo ebileng ho hlokoang tšehetso le seabo sa bona, kannete ke utloa eka ha hoa lekana hore re tl’o fetisa tsebiso ka mona feela. 
Mohlomphehi Letona o tšoanela hore a tle ka mona a tl’o tla a e hlalosa, a botsoe, a li hlakise, e le hore ho tsebahale hore na ho tl’o sebetsoa joang. 
Litsebiso li ka tsela ena, Litho tse Khabane, ‘me li fella hakana.
 Joalokaha ke hlalositse re na le Mohlomphehi Letona le Khabane la Public Works and Transport, ‘me o tl’o re etsetsa Polelo mabapi le Potso eane e neng e ile ea botsoa ke Morena oa ka oa Lioli. 

U na le Ntlha ea Tsamaiso, Mohlomphehi?
 Tsoela-pele, ‘Me’. 
HON. SENATOR M. KANETSI: Kea leboha, Mohlomphehi. Ke u lumelise le Tafole ea hau, Ntate Letona le Khabane le Bahlomphehi bohle le Baeti ba rona ba moo ho gallery. Potso ea ka e holim’a_ke utloa litsebisong moo ho sa hlaka! Ntlha ea Tsamaiso ke hore ke ne ke utloa ekare litsebisong tsa hau ha hona moo ho nang le phutheho ea Komiti ea Petitions hosane e lokisetsang taba ea workshop ea Mantaha e holim’a bothata ba stock theft. Ke utloa ho se na litaba tseno! Ntle le haeba ho na le phetoho e entsoeng eo ke seng aware ka eona ke le Molula-Setulo. 
Tanki, Ntate. 
MR. VICE-PRESIDENT: Tafole e tla nthusa, Mohlomphehi, feela hee, kea tseba hore tsebiso eno ekare e se e ile ea etsoa maobane, ‘me ha ho se na phetoho ea letho tebello ke hore ho ntse ho sena phetoho -  empa ba tla nthusa. 
Kea leboha, Honourable Senator Kanetsi. Ke ne ke re maobane ke ile ka fetisa tsebiso ena ea taba ea Litlaleho tsa Komiti, ‘me e ne ele taba ea Report on Petition by livestock farmers rampant Stocktheft ‘moho le Report on Petition by Tsoapo-le-Bolila Community on damage to properties due to road construction. 
Mosebetsi ono le tlanne le tsoele pele ka oona oa ho ea hlahloba Litlaleho tseno, feela ena ea workshop ke utloa eka Tafole e tla kopana le uena u le Molula-Setulo le tl’o tla le shebisana hore na matsatsi a nepahetseng na e tla ba afe joale a tla phatlalatsoa ha le se le entse tokiso le lumellane. 

HON. SENATOR M. KANETSI: Ke kopa ho etsa follow up!
 Ha ke tsebe haeba Mohlomphehi ha aware hantle, feela hosane e ne e lokela ebe re fana ka Litlaleho tseno tse peli ka Ntlong. 
Komiti e se e ile ea kopana holim’a Litlaleho tsena, joale hosane -  hobane Litlaleho tseno e ‘ngoe ea tsona ke Tlaleho e lokisetsang hore ka Mantaha ka li 17 ebe workshop ea t’soaroa, so, Tafole kea kholoa ekare e ka bua le ‘na hobane joale ‘na ke ntse ke le tlas’a li date tseo re li lumellaneng.
 Ha ba se ba entse liphetoho ha kea tseba; ke tseba feela hore e ne e t’soanetse hore ebe letsatsing lena hoa hlaka hore hosane re fana ka Tlaleho ka Ntlong, ka Mantaha workshop ea stocktheft ea qala.
Tanki.
MR. VICE-PRESIDENT: Kea leboha, Mohlomphehi, ehlile ekanna eaba mohlomong ha kea e beha hantle, feela ehlile hosane le ntse le tl’o tla le tsoela pele ka litaba tseno tsa Litlaleho ka koano, feela ke ne ke re ena ea workshop ke kopa hore Tafole e kopane le uena le e shebisane hore na workshop e tla ba neng, hoban’eng Ekare ba lokela ho kopana le uena u le Moetapele kapa Molula-Setulo oa Komiti le shebisane taba eno. Ke kopa le ke le kopane pele, hobane joale re tla etsa announcement ha le se le kopane le shebisane litaba le lumellane ka tsona.
 Ke kopa, Litho tse Khabane, re fetele tabeng ea Polelo ka Mohlomphehi Letona le Khabane la Public Works and Transport. 
Mohlomphehi Letona le Khabane. 
HON. SENATOR M. MOTEANE (MISISTER OF PUBLIC WORKS AND TRANSPORT): Kea leboha, Mohlomphehi. Ka uena ke kopa hore ke etse Polelo e latelang - empa pele ke e etsa ke mpe ke re re ne re ntse re qetela kopi e salang ka Ntlong ka mona e le hore Litho li tle ‘ne li ikhopotse eona. E tla fihla, ‘me ke tla e romela ho The Clerk of the Senate.
 Taba eo e hlalositsoeng ka mona ke Morena oa ka Morena Masupha ke ts’itiso e etsahalang ke sa utloisisi hore na ke hoban’eng ha re se na pheko ea eona ha ho fetoa ka borokhong ka mane ka likoloi tsa lona li roetse matsóao ana a Protocol Number Plates, ao joale re seng re ile ra leka ho araba bothata ka hore re ngole ka pene ho disc ea hau ho re, a-a, ena ha ea kena inside the system. 
Taba ena e re tsóentse nako e telele, empa re e fumanetse pheko e latelang:
 Re sebelisa ntho e bitsoang eNaTIS. eNaTIS ena ke mokhoa oo rona le South Africa le linaha tse ling tsa SADC. Re e kopanetse ka hore ebe re na le sesiu se le seng seo re etsang register likoloi ho sona, ‘me litaba tsa li-Protocol Number Plate li ne li le sieo ho system eno, eaba re koptjoa hore rona re le Lesotho re etse sehlomathiso mono hore joale li-Protocol Number Plate li tle li tsebe ho kena. Re ile ra e leka ka hore re sebelise Ntlo ea Bakhethoa e le eona guinea pig, e le eona eo re etsang test system ho eona, ‘me re ile ra e sebelisa, ‘me ea atleha. 
Ho tla etsahala ka har’a system ke hore Protocol Number Plate e tla t’soana hantle, ebe e nkoe e tsóana le Personalised Number Plate. E be linomoro polata tse ntseng li tloaelehile lia tloaeleha, lia fanoa. Ho tla etsahala ke hona, hee, ke hore re tla nka li Protocol Number Plates tsa lona, joale re tl’o tla le fa tsona hape, empa li se li fanoe e le koloi ea hau eo e nang le lebitso le bitsoang Senator1, Senator 2, Senator 3 e le lona letsóao la eona la ngoliso. Taba ena re tla e hlopha ka hore re e etse mahala re sa lebella hore ebe lea patala.
 Ke kopa ke e phete hape: 
Morena oa Sehlooho oa Thaba-Bosiu kapa oa Matsieng re tla tla re lata Protocol Number eane eo a neng a ntjoetse hore eena o e isa terekereng, joale e be re mo fa eona hape entse e le joalo, e le Senator 1. Re tla mo fa eona feela e tla be e se e kene in the system e le a Personalized Number Plate.
 Ho Marena a Sehlooho e bobebe taba ena, hobane botho ba bona ka Ntlong ena ha bo chenche in every Parlimentary Session - ‘me li tla lula li le joalo. Taba ena ke ho bolela hore re tla be re lelekisa li Protocol Number Plate tse 22 ka palo, kahoo ha re ka ra li fumana li bokeletsoe nq’a e le ‘ngoe le li-registration documents tsa likoloi tseo re tla tseba ho e phetha kapelenyana. 
Ho tla re soko-sokolisa ke Litho tsena tse leshome le motso o le mong tsa nakoana tse tla be li se li le sieo - tse 9, tse tla be li se li le sieo mohlomong in the session ea bo-leshome le metso e ‘meli. Joale eno re tla e sebetsa ka hore re tla ba fa tsona hona joale, empa e tla re ha session kapa Parliametary Session e fela - che! Barobong feela, kahoo ke tla ba lelekisa ke bone hore re khutlela linomorong tseo re tla ba fa tsona tse tloaelehileng. Eno taba ha e na bothata. 
Ke kopa ho fetela pele.
Taba ena re atleha ho e etsa hobane - ‘me kea kholoa ke hona moo ekanna eaba Bahlanka ba rona ha ba araba ba ile ba fosa, feela re e kenya ho system ea Personalized Number Plate -  but ha se Personal Number Plate ke Protocol Number Plate, empa feela ha re kena ka mane ka har’a system re li khanna re li etsa classify li le joalo litaba tsa li-personalised number plate tseo tsona li ntseng li lumella hore Morena oa Sehloho ha a ikhethela a kenye nomoro ea boikhethelo ba hae ebe ea sehlooho ho latela ka mokhoa oo ho neng ho tsejoa kateng eno taba e tla 'ne e etsahale.
 Eleng ho re J9 e tla 'ne ebe e roaloang ke Morena oa Mokhotlong, feela Morena oa Mokhotlong ena eona o tla e nka ka litumellano tsa personalized number plate.  Eona e tla ba ea bophelo ba hae kaofela ho latela ka mokhoa oo litokiso li entsoeng kateng.
Eona e tsamaea le taba eane ea Regulations tse ileng tsa feta. Ke M2500 e sa nchafatsoe nomoro eo, empa ho ntseng ho etsahala ke hore selemo le selemo e tla 'ne e khafelloe renewal. Feela eona ke ea hae, le majalefa a hae a tla 'ne a be le eona nomoro eo, ha a ikhethela ho e aba e le lefa. 
Ha ke tsebe, empa ha ke kholoe hore ka ha litaba tsena li etselitsoe ho hlompha Marena a Sehlooho ha ke lumele hore Morena oa Sehlooho o tla fetisa nomoro eo a e fetisetsa ho rona bao eseng Marena a Sehlooho. Joale ho teng ka Molaong hona joale ha ho thibele hore a ka etsa joalo, empa hoo ke tla ho etsa e le kopo ke hore, che, ka’nete e fanoe hobane ho hlomphuoa office e Morena oa Sehlooho.  
Litaba tsena li tla sebetsoa joalo, ‘me re soabela ts’itiso e bileng teng le tiehiso ea hore ebe Litho tsa Ntlo ena li ile tsa fumana mathata ana ha li ts’ela ka mane ka borokhong, empa re lumela hore pheko ena eo re tlileng ka eona e tla sebetsa ho ea ho ile.
 Re tla sebetsa le office ea Ntate Clerk re tle re bolele hore na ebe ke ka letsatsi lefe leo Bahlomphehi ba ka tlang le litokomane tsa Original Registration le Original Registration ea li-Protocol number plate tsa likoloi tsa bona, ele hore mohlomong mosebetsi ono re tle re tl’o tla o etsetsa mabaleng ana a Ntlo ea Senate, e le hore le tle le se ke la ba le ts’itiso ea ho ema meleng eane ea rona eo ka nako e ‘ngoe e eeng e be melelele. 
Mohlomphehi, ke eona Polelo e khuts’oanyane eo ke e etsang. E tla tla e se e hlakile le hore na li-procedure tsena re tla li etsa joang. Joale empa ka ha lenane la rona mona le etsa 33, re ikelelitse re le Lekala hore taba ena re tle re e sebetse mona Ntlong leha re ka ra tla makhetlonyana a mabeli; ho na le hore joale Litho ka ho fapana li ee mane moo re etsang registration teng. 
Lits’ebeletso tsena li oela ka Personalized Number Plate, ‘me li sebetsoa Central Region. So, haeba re fosane ha re ne re tlile mona, eba Bahlomphehi ha ba eo, ba ka ea mane Ofising ea Ha Foso ba bona Acting Commissioner of Traffic ‘M’e Nthabiseng, o tla le sebeletsa.
Kea leboha.
MR. VICE-PRESIDENT: Rea leboha, Mohlomphehi Letona le Khabane.  
Ho latela Standing Order 27, (2) Litho tse Khabane li tla ba le metsotso e 30 ho botsa Mohlomphehi Letona Lipotso tse hlokang litlhakisetso Polelong ena eo le qetang ho e etsa.  
Ke bone hore Morena oa Lioli o se a ntse a le malala-a-laotsoe hore a etse joalo.
HON. SENATOR S. K. MASUPHA: Kea leboha, Mohlomphehi. 
Ha ke u lebohe, ke be ke u hlomphe, ke hlomphe Letona lena la ka la Lipalangoang le bohle kaofela.  
Ha ke tsebe haeba mohlomong ka lebaka la ho hola ke lieha ho utloa, Mohlomphehi, empa ke utloa hore likoloing tsena tsa rona tsa li-protocol tsa Senate ho na le letsatsi leo li tl’o tla li phuthoa, li isoe mono moo li il'o lokisoa teng. Mohlomong e ka 'na eaba ha kea utloa hantle hore na li tla fapana tseleng kapa ehlile lia phuthoa? Ha li phuthoa ebe rona re sala re tsamaea ka eng?
 Ke kopa u k'u e hlakise hantle, ke hona moo ke reng ha kea utloa hantle, Mohlomphehi.
Ntlha ea bobeli ke ena eo Lesotho tjekelele le tsebang hore le na le Marena a Sehlooho a 22 le Marena a 2 a ikemetseng a teng ka mona. Re na le linomoro tsa rona tseo re neng re ntse re li fuoe tsena tsa li 000. Ke bue ka 0001 eane ea Matsieng, joale ke se ke ka li toloka kaofela.
Likoloi tseo tsa rona -  mohlomong ha kea e utloa, ho thoe li etsa joang? Li tl’o ngoloa e se e le Personalized Numbers tsena tseo ho thoeng ke tsa rona bophelo ba rona kaofela? 
Ho na le moo, Mohlomphehi, ke sa hlakeloang hantle tabeng ena ea hau. 
Linomoro tsena tsa rona ha ho qaloa ho etsoa linomoro tsena tse ncha li ne li qhoaelletsoe le linomoro tsena tsa ‘Muso e le karolo ea tsona. Joale empa ha ke tsebe kapa ke lebaka la ho se rate Marena, empa linomoro tsena ke bone li se li qetella li motsutsoe mono, li se li le sieo. Ke mokhoa ona re ntseng re poqa re ea holimo le tlaase tjena. 
Taba ke hore na, Mohlomphehi, rona re le Marena a Sehlooho ka ntle ho Paramente ena eo re fuoeng mohau ke Basotho hore ebe re ka har’a eona, rona ka tlhompho ea rona ha re nkoe re le protocol? Re kenngoa ka har’a Personalized Numbers, Mohlomphehi? Ke hobaneng ha re kenngoa kahar’a Personalized Numbers empa re le batho ba protocol? 
Kea kholoa ke lipotso tsa ka tse 2 tseo ke kopang, Ntate, u k'u li hlakise, mohlomong ke u utloeletse.
HON.  SENATOR N. M. MOTEANE:  Kea leboha, Mohlomphehi. 
Kea leboha, Morena oa ka, ke leboha ka lipotso tsena hobane li nthusa hore ke hlake. Re ka khona re le Lekala hore re nke mochini oa rona o fanang ka Number Plates ebe re tla ho uena.
 Hoo ke ho hlalositseng ho latela lenane la Litho tsa Ntlo ena, ke hore mosebetsi ona re ka khona ho o etsa at the convenience of the Members. 
Ho ka etsahala ha re rata, ebile re se re rata hore hoseng ha u kena mona, Morena oa ka, u mphe lipampiri tsa hau ke sale le Bahlanka mono kapa le bona ba sale ba le bang, etlere ha u tsoa mona ba u fe lipampiri, tse nepahetseng tsa registration, tse seng li na le disk ena e entsoeng ka mochini! So, we will be able to do that on site.
Re tla lumellana le Office ea Ntate Clerk ka letsatsi leo Bahlanka ba h’eso ba tla tla, ‘me kea kholoa o tla etsa phatlalatso ka mona. Mohlomong re tla ba le 100% attendance or Quorum letsatsing leno, hobane joale taba ea quorum e shebahala e sokolisa. 
Joale ea bobeli ena ea tlhompho ho Marena -  ka’nete ha se morero, empa ho latela Nalane ea naha ena ehlile ka nako e ‘ngoe ha re etsa systems tse ncha li ka 'na tsa shebahala joalo. Ho empa ho re tlama hore re nts’e linomoro tsa Marena a Sehlooho tsa boikhethelo ba 'ona.

Kea tiea ke re Morena oa Mokhotlong o na le J1, ’me o tla bolela hore o batla J1. Ke ee ke qoqe le eena Morena oa Mokhotlong le ‘M’e Mofumahali 'Matholo, kaha nomoro eno ho ‘na o itse e ne e le ea hae, joale ka re ''ae, ‘M’e, ke kopa ke se ke ka kena tabeng tsa kabo ea linomoro tsa bana ba Seeiso; ka’nete ke kopa ke e tlohelle, ‘Me.'' 
‘Na kea tseba hore ho na le office e bitsoang ea Morena oa Sehlooho eo hona joale e ntseng e le Ntate Tholo. Ke tla mo fa monyetla ona. Joale empa taba ea hore J1 ke ea Ntate Mathealira Seeiso (May his soul continue to rest in peace, ’na ke e tsebile e le joalo, ke sa ntse ke lisa likhomo Mashai koana. Joale litaba tsena re tla li sebetsa ka tlhompho le ka boikhethelo le ka tumellano. 
Ena ea hore ho ne ho le betere, Morena, ha li kenyelelitsoe mane moo tsa ‘Muso li kenellang teng ka ‘nete ha ke tsebe, feela bokooanyana ba eno taba ene ele hore ha linomoro li ntse li chencha, joale kaha li tla nne li , re ne re batla hore kaha tsena tsa personalised number plates (personalised eseng special, Morena oa ka)…ka melaoana ena e teng ke tsa bophelo bohle, ele hore re hle re mpe re bone hore nomoro eo ke ea hao ea bophelo bohle, ‘me ka ‘nete ke eona lehaeba tabeng ea tokiso ea litaba tsena Lekala le le hantse! Ha e hate ka maro!
 Ke maketse hore e-be Morena oa Thaba-Bosiu ha a kena tabeng ena ea hau, empa hee, kea leboha.
HON. SENATOR S. M. MAAMA: Kea leboha, Ntate Vice President, ka tlhompho le boikokobetso ke ne ke botsa mona moo ekang litaba tsena mohlomong e ile ea eba tsa khale. Ke ne ke kopa ho etsa mohlala feela ka Morena oa Leribe, ho re na Letona le hlokometse hore ka nako e ‘ngoe -  ha ke tsebe na linomoro tseno e ne…Morena oa Leribe ke hle ke etse mohlala ka eena mona, ho re na kapa e ne ele tsa khale ebe ba ne ba es’o ka ba hlokomela taba ena. Ha ke hle ke etse mohlala ka Setereke sena sa haeso sa Maseru, hore Ntate Khomoets’oana mona Morena oa ka oa Sehlooho oa Matsieng o tsamaea ka 1, Morena oa Leribe mane mohlomong o tsamaea ka 1. Kahar’a Setereke sena sa Maseru ho na le Marena a mahlano. Ke ne ke re na ana a mahlano a ne a sa hlahe -  ho ne ho itlhahela beng ba Setereke feela? Ke ho re ke ne batla ho tseba na e ile ea re ha e tla etsoa ho ne ho sa hlahlamisoe Marena ao a kahar’a Setereke ke’ng ka linomoro tseo tse latellanang, ebe Leribe, haeba hona le Marena a mahlano, ebe lia latellana ka tlhahlamano? Ke ho re ba bang ho etsahetse joang ka bona?
HON. SENATOR N. M. MOTEANE: Ke ne ke re ekaba Morena oa ka oa Maama o tla be a entse mohlala hape ka Setereke sa haeso sa Thaba-Tseka seo kahar’a sona meeli ea sona eleng Marena a busang litsiketsi; ntle le Mofumahali Nthuping a sa buseng litsiketsi ka mono! Le eena Mofumahali Nthuping o busa kahar’a Toropo le mathoko a eona feela.
Taba ena ea meeli ea lona eona ka ‘nete e tla lula e re ts’oarisa hlooho. Ho tlamehang hore ho etsoe, ‘n’a hoo ke lebeletseng hore re ka ho etsa, kaha le tseba tlhahlamano ea lona, ha re fihla mane moo re il’o khetha tsa boikhethelo ke hore Morena oa Leribe o tla khetha 1 mohlomong Morena oa Peka le Kolobere a khethe 2 ho latela tlhahlamano ea bona eo ba e tsebang, ‘me ha hona le bothata taba eo e ka etsahala.
Le ka mona ka Mohale’s Hoek ho tla ‘ne ho be joalo, le ka haeso ka Thaba-Tseka ho tla nne ho be joalo. Ke bona eka Mofumahali oa Rothe le ha a busa Toropo boholo ba Setereke sa Thaba-Tseka se busoa ke Qacha, ke molele. ‘Na ke hlaha Sehong-hong, Mohlomphehi, haeso Sehong-hong ke Molele ebile ke ntse ke le…. 

Joale litaba tsena ke lumela hore Marena e tla re ha a se a il’o khetha li personalised number plates ba tla ipuoa hantle joale ba be ba eletse Bohlanka ba rona hore, a-e, haele tjena ena ke K1 ke ea Rothe, empa H eona ha eeo mona leha ba bang ba ntse ba busa mona, ba bang ba ntse ba busa mona, u hl’u e ise koana ha mofu Makhaola.
 Litaba tsena ka ‘nete li tla sebetsoa ke lona ka tumellano le boikhethelo ba lona. 
Kea leboha, Mohlomphehi. 
HON. SENATOR S. MONATSI: Ke ne ke mpa ke botsa Ntate Letona ebile ele mong’a Ntlo ena hore na o hlokometse hore mane Seterekeng sa Mokhotlong Marena a se a le mabeli a Sehlooho? Malingoaneng e se e ikarebella Tlokoeng ka Morena oa ka Morena Qetho. Hape o fetile mabaleng a rona mono a beha Morena oa Batlokoa oa Mokhotlong a lebala oa rona oa Mokhotlong. 
Ka litaba tsena kea leboha, Ntate Vice President.
MR. VICE-PRESIDENT: Honourable Minister, ha ke tsebe leha eba u utloile hantle hore na re ntse re bua ka taba ea li plate number tsa makoloi joale. Ke bona eka ha a hlakeloa; a k’u e hlakise hantle.
HON. SENATOR S. MONATSI: Ke u lebohe, Ntate Vice President, ka ho mpha monyetla ona, Ntate.
 Potso eaka ho Ntate Letona la Ntlo ena ke hore ke utloile a bua ka number 1 Mokhotlong, a bile a bua ka ‘Me Matholo, ‘me ke re ke mo hopotse hore o bua ka Mokhotlong a lebetse Malingoaneng ebile a s’o ka ba a hlomathisa Morena oa ka oa Sehlooho oa Malingoaneng. Na o ntse a hopola taba eo na? 
Ke hoba re ne re keteka Mokhotlong koana Malingoaneng, empa ha re e-s’o keteke hore Morena oa ka oa Malingoaneng ke eo, hee, Batlokoa Motho oa lona! 
Kea leboha. 
 HON. SENATOR N. M. MOTEANE: Ka ‘nete kea leboha.
 Litaba tsena tse susumetsang Potso ena e teng ke tsa Borena -  ha ke batle ho itlontlolla litabeng tsena. Ke re ha se tsa ka, ka ‘nete, empa hobane ‘Musong ho ee ho hlalosoe hothoe ho na le collective responsibility ke tla li nka, Setho se khabane, ke joetse Mohlomphehi Letona le ikarabellang litabeng tsa Borena hore a lokise litaba tsena hantle.
 Eleng ho re kaha ebile Malingoaneng e-se ele Toropo e kholo e ntseng e hola, e na le Hotele tse kholo, e tle ere leha a etsa lethathamo lena la mekete a se ke a e etsa ka Litereke a e etse ka Marena a Sehlooho. Ke tla mo eletsa, ‘me kea kholoa o s’a tla lokisa taba ena.
Feela empa o tla tla ka le leng ka mona u be u se u etsa poho patisa joale kaha u entse kajeno lena u mo botse. E-ea, u tle u mo botse! 
Che, ‘na ke fana ka linomoro, empa ke ne ke ntse ke etsa mohlala ha ke re, K1 kapa K mang-mang ke linomoro tsa boikhethelo. Haeba Sechaba sa Malingoana se hlile se batla hore se hle se ee mona moo ke utloang e-ka Setho se Khabane se batla ho fihla ka hore se hle se... e be lelingoana kapo Malingoana 1 ke tla u fa tsona ha u li batla; ha kena bothata.
HON. SENATOR S. MOHOLOBELA: Kea leboha, Ntate Vice President.
 Kea utloa re tl’o lokisetsoa linomoro tsena tsa Paramente -  tsena tsa Senate, feela hakere likoloi ke tsa rona ha se likoloi tsa Senate? Mapolesa a na le ho khathatsa li-driver tsa rona ha a tsamaea ka nomoro ea Senate. Ba na le ho khathatsa Mafumahali a rona ka koloi ea ka hobane feela e kentsoe nomoro ea Senate.
Ke etsa mohlala ka ‘na, ehlile ba kile ba mo khathatsa. Ke etsa mohlala ka ‘M’e Malerotholi mohats’a Ntate Khoabane ba kile ba mo khathatsa.
 Joale ke ne ke re Ntate a ke a re tataise hore na koloi ee ea ka e ke ke ea khannoa ke driver ea ka ke e romme moo ke e rommeng teng? E ke ke ea khannoa ke mohatsa’ka, hobane e kentse nomoro ea Senate? 
Bonyane re tle re hlakeloe hore na hantle-ntle ho etsahal’ang hantle-ntle moo! Joale, che, le Maponesanyana a sa tsebeng ana a fihlang ba rata hore feela a emise ebe o re: ‘ke ne ke re na mong’a koloi ena o kae?’ Mong’a koloi ee ke mang, hobane mosali eo ke oa ka koloi eo ke ea hae!
 Kea leboha, Ntate.
HON. SENATOR N. M. MOTEANE: Kea leboha. 
Ha re ke re otlolle taba ena hantle: rona re le Lekala la lipalangoang re fana ka li number plate moo ho hlokahalang. Melaoana e etsetsoang hore na joale ha ho na le protocol number plate u e sebelise joang-  kannete ha nke be ke e utloisise le ‘na!
Kea tseba hore ‘M’e ‘Mamoteane eena ena ea X11 a ke ke a e qhoba, empa mona moo tlhompho e fuoeng a Member, ha nke be ke utloisise hore ebe re mo arohanya le bohle boo a phelang le bona kapa che?  Ke lumela hore ke taba eo re tla e lokisa. 
Ke tla boela ke ea ho Letona la Litaba tsa Paramente, hore mohlomong le ke le shebe hore na melaoana e ka etsoang hore litaba tsena li tle li etsahale ke e fe.
‘Na ke le motho, ke ee ke soabe hangata hore ebe ho tla hlomphuoa Morena oa Sehlooho kapa a Senator empa lehopo la hae lona le ntse le tontonts’oa, joale re bitsa taba eno hlompho.  Kannete ke lumela hore ke taba e tlamehang ho lokisoa ka melaoana, empa hape kaholimo-limo ka botho.
Morena, ho qala ka uena, Mofumahali oa hao hase mosali ke Mofumahali. 
 Kea leboha.
MR. VICE-PRESIDENT:  Ke bona eka lipotso tsa lona li batla li ile ka ‘moho, Litho tse Khabane.  Ntse le saletsoe ke metsotso e ts’eletseng.
HON. SENATOR K.L.K. THEKO:  Ha ke rate ho lebisa taba ena haholo ho Minister for Transport and Works, empa e le a concern ho uena u le mong’a rona; hore malebana le protection ea rona, ha re sa le tabeng ena, ke qopetsa feela tabeng eno eo Morena oa Mathula a e behileng ka bokhabane hore rea tontonts’oa. Letona le re se ke ra re basali ba rona, empa re re balekane ba rona kapa Mafumahali.
Ke se ke bile ke ts’aba le ho ea le meketeng ena e meholo – le haeso Thaba-Bosiu, hobane re behelloa kathoko, hothoe ke 11 March, hobane batho bana ba Protocol ha ba tsebe batho, and it is embarrassing ha u re ho motho: ‘ha u ntsebe’, ekare ua ipatla, ha u botsa motho.  Motho ekare u ka lula hae, ua shebella TV Lesotho, ha batho ba ntse ba etsa menyakoe, hobane u ts’aba ho itlhahisa eka ua ipatla.
Litaba tsena ekare li ka lokisoa ke Ministry of Foreign Affairs, Protocol le ba bang ba baholo, hobane ntho eno e-ea tlontlolla.
Ke e bua hobane kannete hangata ke ba proud ho ba pel’a moo Motlotlehi a leng teng ha e le Mosebetsi oa hae, ha e le Mokete o traditional, oo ke eeng ke utloe eka ke ameha haholo, esitana le meketeng e meng ea naha moo ke eeng ke bone eka kea tlameha ho ba teng, Mohlomphehi.
Ke fetisa molaetsa ka Letona le Khabane ebile e le Moetapele oa Ntlo, hore ekare Letona la Foreign Affairs le Letona le ikarabellang litabeng tsa Celebrations le ba bang ba amehang, ba amehe kannete, re ke re bue ka taba ea Protocol le hore na kamano ea rona litabeng tsa mesebetsi na e etsoa joang.  
Hangata, mohats’aka o chechiselletsoa morao hobane a sa tsejoe.  Truly speaking, hothoe: ‘‘M’e, ak’u emelle morao koana, chechella morao koana’.  Litaba tsena li etsahala le hona Thaba-Bosiu kapa Matsieng.  Joale lintho tseo li etsa hore re its’abe hore re ka atamela libakeng tsa mofuta o joalo.  
Ke ho re u nahane ha u tebeloa Thaba-Bosiu kapa Matsieng u le Khoabane, ke ho re you feel very small, joale ebile u tebeloa ke ‘mampakacha ea hlahang Butha-Buthe kapa Leribe, a u tebela haeno, hobane Matsieng le Thaba-Bosiu ke moo e leng haeso!  Ha ho na moo e leng haeso ho feta Thaba-Bosiu kapa Matsieng.  Ke haeso hantle.  
Joale ke ntho e tlontlollang kannete, e hlokang ts’ireletso eno ea hore batho bano ba Foreign Affairs ba tsebe lifahleho tsa rona le balekane ba rona le likoloi tsa rona, ba se ke ba re chechisa ha re le teng.  Litaba tse joalo lia re tlontlolla.
Ke ne ke re ke menyeletse nako eno eo, Mohlomphehi, u neng u re e setse, Ntate.  
Kea leboha.
MR. VICE-PRESIDENT:  Kea leboha, Morena oa ka.  Ke bone eka nako eno le ha e s’e setse e le nyenyane, ke bone eka, Morena oa Lioli, u ne a batla ho phethela?
HON. SENATOR M. G. MASUPHA:  Kannete, kea leboha.  Ke mpe ke menyeletse nako ena e setseng.  Re leboha Letona lena le bonts’ang le itekile ka mosebetsi ona, oo le re tlelang ka oona ka mona.
Leha litaba tse ling li le ka holimo ho matsoho a lona, kea utloa hore ehlile Letona lea lakatsa ele ngoan’a Mosotho hore le ka re etsetsa lintho tse ntle, empa ho na lea mo sitisang hore Letona le se ke la li etsa.
Leha ho le joalo, kannete rea leboha ka hore re tl’o fumana li-Number Plate tseo re ka tsebang ho ea thula Lekoa.  ‘Na kea phunyeletsa ka har’a Free State, ebile ha ho na moo ke thijoang teng.  Ke Seoli, kea phunyeletsa, ke be ke e’o fihla hohle! Ka eona ena e ngotsoeng ka letsoho kea phunyeletsa ‘na ke be ke e’o fihla moo ke ratang.
E leng ho re ha se Marena ‘ohle a ka tsamaeang joaloka ‘na.  ‘Na ke Seoli.  
Kea leboha.
MR. VICE-PRESIDENT:  Ke u bone, Mohlomphehi Tau, rea u amohela, Ntate. 
 Ke ne ke re, ke utloa eka Litho tse Khabane ha lia botsa lipotso empa e le hore li entse li-Comment tseo mohlomong, Letona le Khabane, u ka ratang hore u re letho ka tsona.
Taba ena e buuoeng ke Morena oa Thaba-Bosiu, ena ea litaba tsa Protocol le tsela eo e le Litho tse Khabane ba ts’oarehang ka eona Meketeng ena e meholo ea ‘Muso, ha ba ile ho eona – kannete ke taba, ‘me ke kopa hore, Letona le Khabane, u ke u e nke, u le Moetapele oa Ntlo, u ke u e’o e bua le Bahlomphehi ba amehang.
Ke ile ka ipiletsa ka matla bekeng e fetileng ka mona ho Litho tse Khabane hore li tle li e’o ba teng ka Sontaha mane Moketeng o neng o ts’oaretsoe Makoanyane Square, e le ha ke re Motlotlehi o e’o ba teng le Mohlomphehi Tona-Kholo, joale e be Litho li be teng ho ea ts’ehetsa.
Joale motho ha u mametse, ua utloa hore Litho li e-na le lingongoreho tsa ho re e le Litho ha li ts’oarehe hantle.  Kannete ke nka ho ntse ho le bohlokoa hore Liofisiri tseno tsa Protocol li n’o eletsoe hore ha a bona Morena a fihla, kaha ha ba tsebe balekane ba bona, a n’o botse hore na ‘M’e o teng, kapa Setho se Khabane se ntse se tsamaea se le seng, e le hore ba tsebe ho etsa hantle. 
Kannete taba eno e hlabisa lihlong ha motho e moholo a se a fihla a lelekoa, ho thoe a elelle koana -  ke ho re u fumane hore ha a na nako ea hae.  
Ke kopa, Letona le Khabane, u bile u le Moetapele oa Ntlo, taba ena u e nke, hore Ntlo ena e-na le ngongoreho ka tsela eo Litho tse Khabane li ts’oaroang ka eona ha li ile Meketeng e meholo.  Ha re rate ha Meketeng e meholo ea ‘Muso ho ka fumaneha hore joale ha ho na Marena a Sehlooho, e batla e ba taba e bolutu haholo.  Boteng ba bona bo bohlokoa haholo kamehla le mehla.
Ke lumela, Letona le Khabane, u ka rata hore u phethele ka mantsoe a mabeli, a mararo, holim’a litaba tseno tseo ba li hlahisitseng.
HON. SENATOR N. M. MOTEANE:  Kea leboha, Mohlomphehi.  Kannete thomo eo ho thoeng ke tle ke fe Letona la Foreign Affairs le bohle ba hlophisetsang Mekete -  ke tla e fetisa taba ena.  Ke tla e fetisa habobebe hobane ‘na ke lumela hore taba ena ea Protocol le hore na Mafumahali kapa bohle ba tsamaeang le motho ea menngoeng, e leng partners, na ba etsoa joang.
Ke bone maoba mona Ntate Ramaphosa a chaketse mose koana, a tsamaea le morali oa hae – morali oa hae a le mona pel’a hae hobane e ne e le partner ea hae Letsatsing leno.  Ke ntse ke e-na le morali ea ts’oanang le eno oa Ntate Ramphosa ka botle, ‘me ke ee ke tsamaee meketeng le eena ha Mofumahali oa ka a khathetse.  Le eena o tla tontonts’oa, a isoe koana le koana, u tla be u qetelle u re, ‘lula mona, moratuoa oa ka, hobane ke lutse mona.’  Kapa u re ho motho ea ikarabellang, ‘aa! Re tlose re le babeli, ha u batla ho tlosa enoa’. 
 Re tla e buisana le ba amehang, e loke.  Ehlile, eona kannete ha ea nepahala.  
Protocol in general has become unfriendly to couples. It is hard to imagine that a husband or a wife can be separated from seo Molimo a se kopantseng.  It shouldn’t be like that; it should be fixed and it should be right, kea leboha.
Hona tjena meketeng mona u tla bona mofumahali oa ntate Tau le mofumahali oa ka ba se ba eme morao ba ntse ba re, “we don’t know hore na ho tla thoe re etse joang,” ebe joale ka nako eno u n’u hlile u batla hore a be pel’a hau mona, hobane lisutu tsena lia be li lutse joale o batla hore batho bana ba se kenne ba u khathatsa, kahoo joale u batla ‘m’e a be pela hau, empa ebe ha e etsahale!
 Kannete re tla e lokisa, Mohlomphehi, u utloile hore na litaba li joang kahoo u tla nthusa ha re fetisa molaetsa ona.
MR. VICE-PRESIDENT: Re lebohile haholo, Mohlomphehi Letona le Khabane, ka polelo le likarabo tseo tse u li entseng. 
Next item, Mr. Clerk.
Proceedings on Substantive Motions and Bills
Motion
 47. NEED TO ENHANCE FOREST-BASED SOCIO-ECONOMIC BENEFITS
Resumption of Adjourned Debate on Question, (Tuesday, 11th November, 2025).
Question again proposed.
MR. VICE-PRESIDENT: Maobane re ne re ntse re seka-seka tlhahiso ena ea hau ha Morena oa Sehlooho oa Ha Maama a tla- tsitsoe ke Morena oa Sehlooho oa Mat’sekha, empa re ile ra khefutsa ka lehare. 
Ke ile ka kopa Letona le Khabane le ikarabellang litabeng tsena tsa meru hore a tle a tl’o ba teng kajeno ha ho tsoeloa pele ka taba ena, empa hee o mpolelletse hore o tla sitoa ho ba teng ka mabaka ao a sitoang ho a qoba, hobane ho n’o s’o nts’o na le other commitments tseo a nang le tsona kae-kae.
Leha ho le joalo o ile a ntiisetsa hore Bohlanka ba ha habo bo tlatla bo ba teng ka koano. Ke ne ntse ke bua le emong ea ileng a hla a ntetsetsa ea bitsoang ntate Mahalefele, ha ke mobone kapa o sa le teng kapa empa a t’siretse feela. O ile a nt’sepisa hore Bohlanka ba habo bo tlatla bo ba teng, o ne a bile a ile a nt’sepisa hore o tla bua ka mokhoa o akaretsang le Mohlomphehi Moeta-pele oa Ntlo, hore mohlomong ka tlatsetso ea likoantsanyane ho tsoa ho Bohlanka mane hore a tla ka behe maikutlo a hae empa ke utloile hore ekare taba tseo ha lia tsamaea ka mokhoa oo li neng li lebelletsoe empa hee Mohlomphehi Letona o tla re tataisa. Re ne ile ra teka taba Litho tse Khabane, hore Ntlo ena e Khabane ea Senate e khothaletsa ‘Muso oa Lesotho ho ntlafatsa t’sebeliso ea Meru e le emeng ea mekhoa ea ho nyolla moruo oa Naha. Ho tsosolosoe mesebetsi eo ehlileng ekileng ea thehoa ho hlaisa lepolanka ka t’sebeliso ea lifate, ebile hona le meru o hloailoeng ho hlaisa lepolanka ka t’sebeliso ea lifate ebile hona le meru e hlaileng ho etsa mesebetsi e joalo. Morero ona o ile oa qala Phomolong Popa Ha-Rampoetsi, meru eo e neng e hloailoe e lokela ho tsoela pele ho sebelisoa ho hlaisa mesebetsi e le ho fenya bofuma haholo-holo bacheng ba rona. Re ile ra emisa moo re neng re t’soanela ho fa Honourable Senator Moshoeshoe hore a tsoele-pele.
HON. SENATOR K. L. K THEKO: Lumela ha ke beha ho uena hore motho ea beileng taba ena mona e leng Senator Motsamai a ile a etsa move hore re tle re etse suspend puisano tseo kajeno lena, apparently he is not here. You see how unfair that is hore ebe o ile a emisa tsamaiso ena ‘me a hlaisa standing Order 4.1 ka hore a emise the debate because o ne a re o batla hore ho tlobe le ho tlatla li tsamaisa eena a na le baeti ba neng a tlo etsa mosebetsi le bona, that is a little bit self-centredness and selfish on his part hore hobane o na ratile hore ho tlo ho be le ho tlatla etsa mosebetsi ona oo ao entseng maobane a etsa suspend the Business eno, kajeno lena he is now apparently he is not here. O na a shebile hore a tlotla e ba karolo ea lipuisano today a entse suspend maobane, do you see hore na o re baketse bothata ba mofuta o feng kapa you are going to be appreciated to his can I agree ea ntho ena eo ae entseng ea hore a ka etsa ka tsela e joalo, and disappear and then came back again feela a entse suspend mosebetsi ono because ke enoa u ile a etsa propose hore ho etsoe tjena ha a qeta the following day he is not here. Na oa bona Mohlomphehi hore o entse mosebetsi oa Ntlo ee eka ke shop eabo kapa ke mokhoa oo a ka ratang ho e sebelisa ka teng, na o re taba eo kannete o e nka as simple as this? Ke taba eo o ka e nkang e le joalo feela, this is example eo u tla re leka moso ho tla ‘ne ho etsahale tjena. Kea leboha Mohlomphehi
MR. VICE.PRESIDENT: Kea leboha, Morena oa ka oa Thaba, ka Ntlha eno ea Tsamaiso. 
Taba ena ea baeti ba Molula-Setulo oa Legislation Committee ke bona eka ho na le moo e ileng ea nt’sirela teng, kaha ke ne ke nahana hore ha a ne a etsa motion o n’a ipapisitse le selelekela seo ke ileng ka se etsa seo ke neng ke bont’sa ngongoreho ka hore ebe Lekala la meru ha le na boemeli ka mona nakong eo re neng re qala mosebetsi ona. 
Hoa bonahala hore ke ile ka t’sireloa hore taba ena ekanna ea thulana le taba ea baeti ba hae ba tl’o tla a sebetsa le bona, ‘me ke hlokometse taba eno, Morena oa ka, hore ekanna eaba ho bile le ho kena-kenana kapa ho tea-teana hoa litaba tseno re se re entse.
 E ‘ngoe ea litaba tseo motho u ileng ua li nahana ha u s’u bona taba ena ke ho re, re tla ke re e shebe re le business committee hore na ebe ha ho bohlokoa ho qoba litaba tsa mofuta o joalo ka moso, le hore na ha ho bohlokoa hore re hle re arole business ea Ntlo le mesebetsi ea Tulo ea Likomiti totally ka hore re tsebe lihora tsa hoseng ke lihora tsa business committee re se ke ra li kopanya le litaba tsa litulo tsa likomiti; tsa litulo tsa likomiti li hle li be kamor’a tinare. Empa ke qeto eo re tla e etsa ‘moho eno, Mohlomphehi; re ke se e etse hona joale, empa re tla e shebisanang, re etse.
Feela empa ke ne ke re taba eo re ile ra e hlokomela hore re t’soanela ho e lokisa, Morena oa ka.
HON.SENATOR M. MOSHOESHOE: Ke ema ka Ntlha ea Tsamaiso.
 Ha ke tsoele pele joalokaha u n’o nkopile, mong’a ka, hore Ntate Vice-President o re ke tsoele pele moo re seileng maobane.
 Ntlha ea Tsamaiso eo ke emang ka eona ke hore ua tseba maobane kannete ho etsahetse taba e bolutu moo u n’u s’u khethile lethathamo la Bahlomphehi ba tl’o bua! ‘Na ke ne ke le oa ho qetela! U ne u s’u bile u bitsitse lebitso la ka eaba Mohlomphehi Motlatsi oa Mookameli o se a ema ka 4.1.
 Mohlomphehi Motlatsi oa Mookameli, ha ka bua litaba tsa hae, empa o buile taba e ‘ngoe eo ke utloileng in your ruling u sa e ame, leha u lumellane le maikutlo a hore re etse adjourn ea debate u itse ho latela manoni a motion a hloka hore Letona le tl’o ba teng, le Lekala le tl’o ba teng, le eena a tl’o ba teng a tla tsebe ho etsa contributes re tle re tsebe ho kena ho motion ona ka matla.
E ile eaba u qetella ka hore Litho tse Khabane tse seng li buile li tle li iphete! Ke ho re ka utloa joale re maketse ha u re, “ba tla ipheta ele hore lekala le t’lo utloa litaba ho tloha qalong”!
 Joale ha ke tsebe hore na eno o ile oa e hlokomela Mohlomphehi hore na ha a re re tle re iphete na o ne a bolela eng. Feela empa hee a eme holim’a standing order sefeng joale ele hore mong’a motion a tla qale qalong, le bane ba buileng ba tl’o ipheta hape-hape?
 Hona tjena ‘na ke na le molika-likoane, hobane mong’a motion maobane ha qala motion oa hae o ne a t’soere litokomane ebile a t’soere Forestry Act ea 1998, empa hoseng tjena ha kere a mphe eona Act eo ke fumana hore ha a t’soara letho! He is not even aware hore motion o tsoela pele! Ke re, ae, ekare re tl’o tsoela pele ho latela molaetsa o ka WhatsApp group. Joale le eena ha tsebe, kahoo ha a tla le litokomane tsa hae.
 Ebe re tsoela pele joang joale, Mohlomphehi, Letona ha le le sieo tjee? Ha ke s’o bone eka u s’u fumane gurantee ea hore Bahlanka ba Forestry ba teng. Ke bone feela u nts’u sheba at the gallery mane - feela ha ke tsebe le haeba u s’u fuoe molaetsa oa hore ba teng. Re tl’o tsoela-pele joang joale Mong’a Motion e le eo a se prepared? Che, ha ke mo buelle ke enoa pel’aka.
Ke eona Ntlha ea Tsamaiso eo ke emang ka eona, le hore ke kopa u k’u otlolle taba eane ea hore Litho li tl’o ipheta, le hore na re tsoela-pele joang le Mong’a Motion.
Kea leboha.
MR. VICE-PRESIDENT: Kea leboha, Honourable Senator Moshoeshoe.
Taba ena ea hore Honourable Senator o batla hore ho tl’o buuoa litaba tsa Motion oa hae a le teng ha kea e utloa! Kea kholoa ke ka hona ke sa kang ka e etsa address hohang. E tsoile lipakeng tsa menoana!
Empa hee, tlhalosetso eo ke e fumanang ke hore o ile mosebetsing o mong moo a emetseng Ntlo kajeno. Ke lona lebaka leo a leng sieo ka lona. Ke eona tsebiso eo ke e fumanang ho tsoa ho Tafole hona joale.
Tlaleho eo ke seng ke e fumane ke ea hore Lekala la Forestry le se le le teng, Bahlomphehi. E leng ho re boemeli ba Lekala la Forestry bo teng ka koano. Ha ho na bothata ba hore re ka tsoela-pele.
MR. VICE-PRESIDENT: Ke kopa hore ke qetele Ntlha ena ea Tsamaiso eo a buileng ka eona.
Tabeng ea hore Litho tse seng li buile li tla bua ha ho na ho ba joalo. Tsamaiso ha e lumele hore ho be joalo, Honourable Senator. Motho ea tla bua feela ka koano ke Mong’a Motion nakong eo a seng a phethela litaba tsa hae. Ke eena eo re tlang ho mo fa monyetla hore a tle a o koale.
HON. SENATOR T. M. MOHALE: Kea leboha, hle, Ntate Vice-President le Litho tse Khabane.
Ke mpa ke re ka ‘nete haeba Motion ofetse oa ema ho latela litaba tsa maobane -  Ntate Motsamai ha a bua ka Forestry feela. O bonts’itse Makala a mahlano. ‘Na ke ne ke re haeba ehlile re nka litaba tsa Ntate Motsamai ke kopa hore re nke Makala ’ohle ao a buileng ka ‘ona. 
Ke kopa hore haeba ka ‘nete re ile ra senya morethetho oa Motion oa Ntate mona re mpe re fumane ruling e ‘ngoe. Lebaka ke hore ts’obotsi eo Motion ona o seng o e nkile ke eo re sa e tsebeng. 
Motion o ile oa emisoa ele ha ho bile ho kopeloa le Makala a mang a mahlano, ho bile ho bonts’oa hore ho latela manoni re tlameha hore re meme Makala ano a mang! Ka ‘nete ke kopa ho mpe ho etsoe ruling e ‘ngoe e fapaneng, hobane ka ‘nete ena e se e le ts’obotsi e ‘ngoe eo re sa e tsebeng, Ntate Vice-President.
Kea leboha.  
MR. VICE-PRESIDENT: Kea leboha, Morena oa Tajane.
Ke ile ka hlalosa litaba tsa ka le pele Motion o qala hore tebello ea ka ke hore kaha Motion o tl’o tla o bua ka litaba tsa Lekala la Forestry, ke lebeletse hore boemeli ba Lekala la Forestry bo be teng ka mona. 
Ke ka hona e ileng eare ha Tulo e qhalana ke ileng ka bua le mong’a Lekala.  Taba ea Makala a mang eona ka ‘nete ha kea e kena hohang. Taba ea ka e litabeng tsa Forestry, hobane re bua ka litaba tsa Forestry. Of course, ha ho buuoa ka litaba tsa Forestry ho tla ‘ne ho thetsoe Makaleng a mang, feela ‘na taba ea ka e Lekaleng la Forestry. 
Ke entse litlhophiso le Letona la Forestry. Ha kea etsa litlhophiso le mang kapa mang. Ke buile ka Letona la Forestry pele re qala Motion hore e ne eka ekare Lekala la Forestry le ka be le le teng ka mona, ha ho buua ka taba ena.
Litho tse Khabane, mona ‘na ke bua ka qeto eo ‘na ke ileng ka e etsa hore ke batla hore Lekala la Forestry le tl’o tla le e-ba teng. Ha kea etsa qeto holim’a Makala a mang a ka thoko ho la Forestry. 
Litaba e ne e le tsa Lekala la Forestry. Ha se tsa Lekala la Trade le a mang. Le haeba li thetsitse Lekala la Trade, Foreign Affairs le a mang but the Motion o holim’a litaba tsa Lekala la Forestry le lihlahisoa tsa teng.

Ke eona taba eo re neng re le holim’a eona. That is why ke ileng ka etsa qeto ea hore ke bona ho le bohlokoa hore Lekala leno le tl’o tla le e-ba teng. That is why ha ke tsoa mona ke boetse hape ke ileng ka buisana le Letona le Khabane hore le tl’o tla le e-ba teng ka koano hobane re tl’o tla re bua ka litaba tsa Lekala la lona.
Ke kamoo taba ena e leng kateng. E leng ho re qeto eo ke e entseng e ne e ipapisitse le litaba tseno. E ne e sa ipapisa le Makala a mang ao e leng hore ho ile hoa qopetsoa ka ‘ona mona.
HON. SENATOR J. A. MOTS’OENE: Kea u hlomphe, Mohlomphehi Motlatsi oa Madam President, Ke hlomphe Matona a Khabane, Litho tse Khabane le Tafole ea hau.
Mohlomphehi, Ntlha ea ka ea Tsamaiso e tabeng ena ea letsatsi lena la Laboraro. Re le Litho tse Khabane re ee re atamele Tafole ea hau ka Lipotso tseo re nang le tsona, e leng tseo re lebelletseng li tl’o tla li kena kahare ho Ntlo.
Re maketse ha re bona leboteng la marang-rang la Ntlo on Order Paper ho hlaha Lipotso tseo re faneng ka tsona. Ho pota habeli, hararo, Potso ha e sa hlaha! Ha ho thoe letho ho mong’a Potso hore na Potso ho etsahalang ka eona!
Ea bobeli, hore e tle e-be re le Litho tse Khabane re nepile ha re tlisa Lipotso kahare ho Ntlo ena, li be li kene ts’ebetsong, joalokaha e ne e le tebello hore ka Laboraro mohlomong Lipotso li tsoela-pele, feela joale re hlokometse hore matsatsi ha a ntse a e-ea Potso e se e nyamela tseleng (ke ee ke utloe ho thoe motho o nyametse joaloka motoho oa ngoan’a ’Malehloa) - eo le eona Potso eo ke bonang eka e nyametse joalo!
Ebe hore e tle ebe re nepile ke hore re etse joang? ‘Na ntho eo ke seng ke e hlokomela ka lehlakoreng la ka, Mohlomphehi, ke hore ua tseba ho tla Ntlong mona ho nkhathatsa matla ho latela tsela eo ke bonang litaba tseo ke li tekang kapele ho Tafole kapa Ntlo li sebetsoa kateng, na?

MR. VICE-PRESEDENT: Morena oa ka oa Linare, litabeng tsa Lipotso ke entse tsebiso qalong ka tsona. Ebile karolo ea litsebiso tseo ke li etsang ha re qala mosebetsi ona. 
Taba ea bobeli, ke ea hore ha ho na Potso e tlang ho botsoa ke Setho se Khabane ka mona ebe e nyamela joaloka motoho oa ngoana oa ‘Malehloa! E ke ke be ea etsahala taba eno. Lipotso tsohle li tla tla ka mona li tl’o tla li arajoa ke Matona a Khabane. Ha ho na taba ea Lipotso tse tla nyamela ka mona! 

Litho tse Khabane, molaetsa o mong oo ke o fumanang ho tsoa Tafoleng mona ke hore kea hlokomela hore Ofisi ea Ntate Clerk, e ile ea tsebisa Bangoli ba Makala ana ao ho ileng hoa buua ka ‘ona maobane hore ba tl’o tla ba e-ba teng ka koano, ‘me kea hlokomela ha kea sheba lethathamo lena hore Mohlomphehi Letona Ofising ea Tona-Kholo o ne a le teng, ‘me ke belaela hore ke lona lebaka leo a tlileng ka lona ka koano. 
E leng hore ‘na le ha focus ea ka e ne e le holim’a Lekala la Forestry, ho bonahala Ofisi ea Clerk e ile ea etsa mosebetsi le ha e mpa e sa ka ea ntlhokomelisa, e ntlhokomelisa hona tjena.
E leng ho re Bahlomphehi bano ba ntse ba tsebisitsoe, ka Bangoli ba bona ba Baholo, Litho tse Khabane.
HON. SENATOR J. A. MOTS’OENE: Mohlomphehi, Ntlha ea Tsamaiso e latela potso eo ke qetang ho e etsa.
MR. VICE-PRESIDENT: Ae, empa re bua ka litaba tsa Lekala la Meru, Mohlomphehi. Ke itse ha ho na Potso e ka bang ea nyamela ka mona. 
Ke itse ke entse litsebiso tse amanang le taba ea Lipotso ka mona…
HON. SENATOR J. A. MOTS’OENE: … empa le teng, Mohlomphehi, ke botsitse ka taba ea hore na Ntlo ena lichelete e li sebelisitse joang…
MR. VICE-PRESIDENT: …ha ho na Potso e ka nyamelang ka mona, Mohlomphehi. Ha ho na Potso e tla nyamela joaloka motoho oa ngoana oa ‘Malehloa ka mona.
HON. SENATOR J. A. MOTS’OENE: Ka ‘nete ke tl’o u bonts’a ha re tsoa ka mona!
MR. VICE-PRESIDENT: Ho lokile u tla mponts’a eona. Ha ho na Potso e ka bang ea nyamela ka mona. Re ke ke ra e lumella taba eno. Re ts’oanela hore re be le ponaletso, litaba li buisanoe. Ha ho na Potso e ka bang ea nyamela! E nyamela e nyametsoa ke eng joale?

HON. SENATOR S. M. MAAMA: Kea leboha, hle, Ntate Vice-President. Ke ee ke utloe eka, Ntate, hle, ka hlompho le boikokobetso, Mofumahali ’Makholu o se a lemme ka likhomo tsa ka.
Ke ne ke re, Ntate, maoba ha re fetisa Tlhahiso ena mona ke ne ke… ebile hantle ke lemosoa ke eena hoseng hona ha a re ekare ke tla ke its’obokile na, ha ho na letho na, ha maobane ke ne ke tla ka litokomane tseo ke neng ke tla ka tsona.
Ke qala le ho utloa hore Motion ona o tl’o tsoela-pele. E leng ho re ka ‘nete ke itletse ke ntse ke le tjena feela. Haeba taba ena e ile ea phatlalatsoa ka leboteng la marang-rang, ha kea hlokomela.
Ka tloaelo ee be e ntse e le hore, che, leha e-ba e ka ts’eloa, e be e le hore mong’a Tlhahiso o kile a letsetsoa hore a itlhophele hore e tsoele-pele.
E leng ho re ka ‘nete ‘na ke itletse feela. Ke maketse ha ke kopana le eena a re, ‘maobane, u ne u tlile u its’ehelitse ka litokomane’. 
Ka ‘nete ha kea ka ka tseba litaba tsa kajeno, ‘me ebile ha e le hantle ke li siile ka boomo hobane ke tseba letsatsi la Laboraro e le la Lipotso.
Kea leboha. 
MR. VICE-PRESIDENT: Morena oa ka oa Manonyane, ke ile ka etsa ruling ka mona maobane, u nts’u le teng, Morena oa ka. Ke entse ruling ka ba ka etsa qeto ea hore re tla tla re tsoela-pele kajeno.
Ka ntle ho moo, Order Paper e tsoile maobane e bonts’ang hore na letsatsing lena re tl’o tla re ts’ohla eng. Order Paper e teng hle, Litho tse Khabane, ha e ea tsoa hoseng tjena, ha e ea fihla re se re ntse re le ka mona, e tsoile maobane.  E bonts’a hore na hosane litaba tse tl’o tla li ts’ohloa ka koano ke li feng. 
E joalo, Litho tse Khabane!
HON. SENATOR S. G. MASUPHA (POINT OF ORDER): Mohlomphehi, Ntlha ea Tsamaiso eo ke emang ka eona ke ea hore ka ‘nete taba ena ea Wi-Fi ea ka mona hore e be ha e eo ha e re ts’oare hantle. Li-phone tsa rona li se li tloahetse Wi-Fi, joale ha re leka ho bula phones tsa rona - _ hona joale e ntlhotse e hanne ho bula! Ha ke tsebe letho hore na ebe letsatsing lena ho etsahala’ng, joale ke re, Mohlomphehi, ebe ka ‘nete taba ee ea Wifi e tla ke e shejoe neng ka mokhoa o serious hore re bone hore e ba teng ka moo ka Ntlong, hobane e-ea tlameha hore e be teng? Ha re kope, e-ea tlameha. 
Kea leboha.
MR VICE-PRESIDENT: Kea leboha, Morena oa ka oa Lioli.
 Wifi e teng ka mona; ke qeta ho tiisetsoa hore Wifi e teng. Haeba phone ea hau e na le bothata re tla kopa hore ba bitse batho ba IT ba tl’o tla ba u thusa, hobane Wifi e teng, Morena oa ka.
HON.SENATOR M. MOSHOESHOE: Mohlomphehi Motlatsi oa President, ka ‘nete ke ema mona -  ha ke sana le matla ka mokhoa oo li neng li chesa ka teng maobane. Maobane ke ne ke chesa.
 O re ke tsoelepele, joale ke ne ke re a nthibe mong’a mona o eme joaloka 4+1 le uena….
[Laughter]
HON. SENATOR S. MAAMA: Ka hlompho le boikokobetso, Ntate Vice President, ka ‘nete, Ntate, ke ne ke kopa, hle, hore joalo ka ha ke bonts’intse mona hore ke ne ke sa itlhopha hona joale ke kopa Motion ona o ke o chechele morao hanyane, e le hore ke mpe ke tle le litaba.
 Litaba tseo ke seng ke li buile maobane ka nako e ‘ngoe li ka baleha, empa li ne li ngotsoe tsona li tsamaea le litokomane tse ‘ne li ts’ehetsa Tlhahiso ena. Kahoo ke kopa, Ntate ak’u mp’u re fe matsatsinyana feela re chechele morao e le hore ke tle ke tle ke itukisitse motion o tl’o qala bekeng e tlang. Ke kopo ea ka, Mohlomphehi. 
Kea leboha.
MR VICE-PRESIDENT: Morena oa ka oa Ha Maama, ‘nete e salang uena u n’u s’u ile ua beha litaba tsa hau moo u n’u tl’o tla u kena teng. Joale haeba re ne re tla atleha hore re qete kajeno ke moo u tla b’u s’u kena u phutha liqola tsa kobo provided re ne re tla qeta kajeno, empa haeba re sa qete ha re tl’o tsoela pele ka Motion, u n’u nts’u tlo ba le nako ea hore u phuthe liqola tsa kobo ea hau. E ne e tla ba joalo, uena ha u tlo tla u bua hona joale, ho tl’o tla ho bua Litho tse ling tse neng li s’o ka li bua.
Ke hobane uena u n’u ile ua beha litaba tsa hau. E joalo, Morena oa ka. Feela haeba ehlile ho na le maikutlo a ho re litaba tsena li cheche -  e-e, joaloka kamehla ha se ‘na a tla etsa qeto, empa ke Litho tse Khabane tse tla etsa qeto. Ee, that would be The House; ha se ‘na ea tla etsa qeto ea hore ho engoe. Joale ke ne ke re uena u tla bua only if Litho tse ling li tla qeta. Empa haeba Litho ha li n’o qeta kajeno ha ho na monyetla oa ho bua u tla bua ka letsatsi le leng leo ho tla qeteloa ka lona. 
Hona tjena re na le 55 minutes’ e setseng. Ha ho ka ha etsahala hore kahar’a 55 minutes e setseng ebe Litho lia bua re tla tlameha hore re phomole re phomotse Ntlo, ‘me u s’u tla bua kamoso e seng kajeno. Mong’a Motion ke mong’a Motion ke eena ea behileng litaba maobane.
HON. SENATOR K. L. K. THEKO: Please indulge me, Hon Deputy President [sic] ha litaba li le tjena li se li batla li tsoe le ba baholo ba tle ba tsebe hore ba supe tsela re tle re tsebe ho ts’ela nokana- ena e teng.
 Ho etsahalang, Ntate, ke hore ha ho le tjena, e le ho lokisa the flow ea litaba tseo Morena oa Manonyane a li behileng maobane, tseo le rona re mo tlatsitseng ho tsona, ‘me ra ba le flow e ntle, le mokhoa oa morethetho oa litaba tse ileng tsa behoa maobane -  ka ‘nete amohela hore re mpe re etse suspend the debate kajeno, hona joale!
 U mpe u be pelo-nolo, Ntate, u k’u sebelise one of your Standing Orders tsa hore we suspend the debate on this issue hore re ke re il’o ichebela taba ena. 
Taba ena e entsoe disturb haholo ke Hon.Senator Motsamai ka hore a akhele taba, joale ebe another commitment ea hlaha hore e mo akhele ka ntle ho Ntlo, joale kajeno o ne a batla hore ebe maobane o memme Ministries tseo a na tl’o li etsa interview ka mosebetsi oa hae oa Legislative Committee joale a etsa suspend the debate that we had, ‘me a senya momentum oo re neng re o ts’oere.
Empa joale kajeno ke letsatsi leo u le tsebang, e leng letsatsi la Lipotso leo the Government itself le eona e nang le boemeli bo teng boo haeba bo ne bo lokile ka Lipotso kapa Likarabo bo ne bo lokela hore ebe bo tla araba Lipotso joalo ka ha Letona Hon Leader of the House a entse moo a entseng teng. 
Haebe hore re sebelitse, Mofokeng e motle, kajeno! Ke hobane ha re ka ra tsoela pele ra re Honourable Moshoeshoe a tsoele pele a sa itukisa ka tsela eo re neng re sa e lokisa, joale ebe le Morena oa ka o kobella litaba tsa hae kajeno a se na boitukiso re tla be re senya morethetho oa litaba!
 Amohela, Ntate, hore we suspend this discussion and we close The House today and re-open tomorrow and do tomorrow’s business, but not this business ea kajeno; re ka mpa ra e qetela hona hosane, Ntate, re itukisitse.
With due respect ke bona eka ke eona tsela eo re ka tsebang hore re tsebe ho folofela leraba, ‘me re etse mosebetsi ona o phethahale ka makhethe ao ke tsebang horeu rata mosebetsi o motle. Kea tseba u rata ha lintho li etsahala ka botle, ka hona u tla ananela hore re ke re re, khefu! Re tle re tsebe ho kena ka sehlahlo letsatsi ha le chaba hosesane. 
Khotso, Mofokeng e motle!
MR VICE-PRESIDENT: Kea kholoa lea utloa hore ke lekhetlo labobeli ho hlaha tlhahiso ena ea hore re phomotse Ntlo. E hlaile pele ka Morena oa Maama, joale ke ena e hlaha ka Morena oa ka oa Thaba, ‘me ke ile ka hlalosa hore qeto ea ho phomotsa Ntlo e tla etsoa ke lona. Ka ho cho joalo ke kopa ke ise potso ho lona, Litho tse Khabane, hore na ke takatso ea Ntlo e Khabane hore re emise debates tsee tsa Tlhaiso ea Morena oa ka oa Sehlooho oa Maama hona joale re tle re tsoelepele ka eona kamoso?
Question put and agreed to
RESEOLVED:
That this Honourable Senate urges the Government of Lesotho to conduct feasibility study on plantation of trees for timber production and enhance forest-based socio-economic benefits by resuscitating projects for the production of timber and wood products using reserved forests. Such a project was piloted at Phomolong (Popa and Ha Rampoetsi). Reserved forests in the country should contribute to poverty eradication by providing employment for our youth.


MR. VICE-PRESIDENT: Litho tse Khabane, ere pele ke tla moo ke hopotse hore litsebisong mane ke ile ka hlalosa hore Legislation Committee e tl’o tla e kopana kajeno, ‘me kaha Morena ha ete, ha ke chulo joalo ke kopa hore ke bolele hore, Litho tse Khabane, Ntlo ena e tla phomola ho fihlela hosane 10:30 a.m. 
Rea leboha Litho tse Khabane.
ADJOURNMENT
Thereupon Mr Vice-President adjourned the House without Question put, pursuant to Standing Order No. 16(3).
The House was accordingly adjourned at 12:12 p.m.

